Bideo hau Ikusgela proiektuaren parte da.Bideo hau Ikusgela proiektuaren parte da. Bideoak dituzten artikulu guztiak ikus ditzakezu hemen klik eginez gero.Gabriel Aresti eta XX. mendeko euskal olerkigintza ulertzeko bideoa.
***Gora ta gora beti*** Gabriel Arestiren hitzak dituen euskal abesti famatu bat da. *Gabriel Arestiren Omenez* diskoan argitaratu zuen Oskorrik 1976an. Abestiaren melodia Jaromir Vejvoda txekiar musikagilearen *Škoda lásky* polkan oinarritua dago.

*Lapurdi* izena, kanta honetan, Euskadi (Euskal Herria, euskal herritarren nazioa) esangurarekin dago erabilia; izan ere, hitzak idatzi ziren garaian Francoren diktadurak debekatua zuen *Euskadi* izena erabiltzea. Arestik berak, Gipuzkoatik Lapurdira zihoala Behobiako zubiaren erdira heltzean (Estatu arteko muga zeharkatzean, alegia), beti «Gora Euskadi askatuta» oihu egiten zuen.

Oskorriren abesti ezagunenetako bat da. 1996an, Getxoko Fadura frontoian, Oskorrik zuzeneko 25 kantu-urte diskoan luxuzko laguntzarekin grabatu zuten kantu hau: Niko Etxartek interpretatu zuen, Lapurdikoa ez, baina Zuberotarra dena.

Gau ahaztezin hartan Kukubiltxo antzerki-taldeak ere parte hartu zuen, eta luxuzko musikari eta bestelako gonbidatu batzuek ere bai: Martin Carthy, Niko Etxart, Joserra Fernandez, Pedro Guerra, Gwendaleko kide batzuk, Kepa Junkera, Mikel Laboa, Fermin Muguruza, Liam O'Flynn, Ruper Ordorika, Juan Carlos Perez, Albert Pla, Anton Reixa, Jon Sarasua, Joseba Tapia, Patrick Vaillant eta Gabriel Yacoub.

* Gabriel Aresti, hitzen egileaGabriel Aresti, hitzen egilea
* Oskorri taldeaOskorri taldea
* Niko Etxart, 1996ko bertsioko kantariaNiko Etxart, 1996ko bertsioko kantaria

Hitzak
------

Hona hemen abestiaren hitzak:

Gora ta gora beti,
haik gora Lapurdi!
Euskerak bizi gaitu
eta bizi bedi.
Gorantza doa agudo kapitala
eta Lapurdi beti dago apala,
aldrebesturik dago mundu zitala,
konformatzen ez bagara
ze pekatu mortala!
Gurea ez da bizi-modu normala
lurra lantzeko haitzurra eta pala,
lanaren truke kobratzen erreala.
Benetan da miserable
euskaldunon jornala.
Munduan ezin bizi daiteke hala,
merkatuetan dena gora doala,
etxera eta zopa guztiz argala,
kriseiluen olioa
ez da postre formala.
Obrero eta nekazari leiala,
zuena ez da errenta liberala.
Diru zikinak putre motzak bezala
botatzen dizu gainera
hortxe bere itzala.
Jabeek dute kontzientzi zabala,
kaskatu dute gure lurren azala,
baina Lapurdi ez da hain zerbitzala;
burruka garbian dago
hori da printzipala.

Erreferentziak
--------------

1. ↑  Badok.info[*Betiko hautsitako esteka*] *Gabriel Arestiren omenez* diskoaren fitxa.
2. ↑  *Gabriel Aresti*, Bidegileak bilduma, 12. zenbakia. Ikus 8. orrialdea.
3. ↑   **(Gaztelaniaz)** Taldea, elkar. «Oskorriri zor dioguna - PostData» *postdata.elkar.eus* (Noiz kontsultatua: 2020-08-11).
4. ↑   «Gora ta gora beti» *www.badok.eus* (Noiz kontsultatua: 2022-07-26).

Ikus, gainera
-------------

* Aita semeak
* Bizkaiko aberatsak
* Euskaldun berriaren balada
* Furra furra
* Gaztelugatxe (abestia)
* Guretzat
* Insumisioarena
* Ostatuko neskatxaren koplak
* Violetaren martxa

Kanpo estekak
-------------

* OSKORRI - HAUXE DA DESPEDIDIA + GORA TA GORA BETI bideoa. Elkar argitaletxea musika, Youtube, 2016-11-23. Eszenatokian Oskorri taldeak jo zuen azken-aurreko kanta.
* Ahobetekanta Kantaren partitura, hitzak eta iruzkina
* Oskorri taldearen webgune ofiziala
* Badok.info Oskorriren 16 kanta entzungai.

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q12258651

 |

* Wd Datuak: Q12258651